# Årsrapport Frisk Bris 2023

## Utenforregnskap

Frisk Bris jobber for at alle mennesker skal finne sin tilhørighet i Bamble hvor de deltar på den samlede verdiskapningen for seg selv og samfunnet. I 2023 var det 350 personer som fikk hjelp av Frisk Bris. Blant disse var det 30 ungdommer mellom 16-24 år hvorav 20 av disse i dag enten går på skole eller er i ordinær jobb. Dersom vi legger KS sitt utenforregnskap til grunn vil 20 ungdommer som får fotfeste i arbeidslivet gi en nettogevinst på mellom 35-40 millioner kroner over en 20 års-periode. I dette regnskapet er det mange usikre variabler, men poenget er at det er avgjørende at vi finner de beste måtene å jobbe på for at vi skal skape et bærekraftig samfunn. Frisk Bris ønsker å være en aktør som sammen med øvrige tjenester i Bamble kommune, NAV og Sykehuset Telemark finner nye og bedre måter å jobbe på for å nå dette.

## Frisk Bris 2023

I 2023 var det 350 personer som fikk oppfølging fra Frisk Bris. Dette er en økning fra 270 i deltagere i 2022. Med større pågang så har vi vært nødt til å ha et enda bedre og tettere samarbeid med alle som står rundt den enkelte. Resultater beskrevet i denne rapporten og evaluering fra de som benytter seg av tjenestene viser at de som benytter seg av Frisk Bris klarer å komme tilbake til skole- og arbeid og lever mer aktive liv etter at de har brukt tilbudene.

Frisk Bris opplever fortsatt stor interesse for modellen. I 2023 har Frisk Bris hatt besøk av Norges Arbeids- og inkluderingsminister, hatt innlegg på Kommunenes Sentralforbund sin strategikonferanse, hatt besøk av flere andre kommuner som ønsker å lære m.m. I tillegg er Frisk Bris blitt brukt som et eksempel på hvordan kommuner kan jobbe for å inkludere flere i arbeid i Stortingets NOU 2023: *“På høy tid”.*

For å hele tiden være i utvikling er en del av Frisk Bris prosjektfinansiert. I 2023 mottok Frisk Bris over 1 500 000 kroner i prosjektmidler fra fylkeskommunen, Bufdir, forskningsrådet m.m for å være med å finne smartere og mer effektive måter å jobbe på for at flere skal tørre/klare å bruke sine ressurser inn mot skole-, arbeid og aktivitet.

I perioden 2024-2027 har Frisk Bris hjulpet Bamble kommune med en søknad om folkehelsemidler på 3 500 000 millioner kroner. Disse skal brukes til å utvikle modellen Nettverksråd. Nettverksråd er en modell der familie, venner, frivillige og offentlige hjelpere møtes på barnets/den unges premisser og som sikrer at oppfølging blir koordinert ut fra hva som er viktig for den enkelte. For å sikre at modellen blir prøvd ut i stor nok skala samarbeider vi med Porsgrunn kommune som også har fått midler. Dersom vi lykkes med denne modellen så vil den sikre lønnsomhet både i form av resultater for den enkelte unge, men også bedre ressursutnyttelse i form av at offentlige tjenester i større grad samarbeider med private nettverk om velferdsutfordringer. Det vil være forskning knyttet til prosjektet.

Denne rapporten beskriver tjenestetilbudet til Frisk Bris i 2023 og viser nøkkeltall og resultater fra virksomheten.

Frisk Bris har følgende tilbud:

* *Rask psykisk helsehjelp*
* *Arbeidsrettet rehabilitering for mennesker med sammensatt problematikk uten et arbeidsforhold*
* *Frisklivssentral*
* *Frisk Bris Ungdom*

Nedenfor finner du beskrivelse av tilbudene og resultater oppnådd i 2023.

# Rask psykisk helsehjelp (RPH)

Det er en stor økning i mennesker som søker hjelp grunnet psykisk uhelse. I 2023 har Frisk Bris og avdeling for Psykisk helse i Bamble kommune samarbeidet om å videreutvikle tilbudet Rask psykisk helsehjelp som Frisk Bris har hatt siden 2012. Gjennom dette samarbeidet står vi faglig sterkere og kan hjelpe flere raskere. Tallene under viser hvor mange som er fulgt opp av Frisk Bris sin ressurs i arbeidet. Vi ser av resultatene at tilbakeføring til arbeid for de som har mottatt tilbudet er litt svakere i 2023 enn foregående år. Dette kan henge sammen med at det har vært noe ventetid på tjenester grunnet økt pågang. For å minimere ventelister vil vi 2024 prøve ut et digitalt selvhjelpsverktøy som gjennom forskning har vist seg svært effektivt for mange i målgruppen. Sett opp mot utenforregnskapet så er det avgjørende å kunne gi rask og riktig hjelp så tidlig som mulig for å forhindre at mennesker faller ut av skole- og arbeid.

|  |  |  |  |
| --- | --- | --- | --- |
| **År** | **2023** | **2022** | **2021** |
| **Antall personer**  | **76** | **47** | **57** |
| **Resultat\*** | 74 % er tilbake i mer jobb etter 3 mnd86 % er tilbake i mer jobb etter 6 mnd89 % er tilbake i mer jobb etter 12 mnd. | 83 % er tilbake i mer jobb etter 3 mnd.91 % er tilbake i mer jobb etter 6 mnd.94 % er tilbake i mer jobb etter 12 mnd.  | 87 % er tilbake i mer jobb etter 3 mnd.88 % er tilbake i mer jobb etter 6 mnd.93 % er tilbake i mer jobb etter 1 år |

*\*Det er valgt måleperioder for resultat som sikrer at vi får med alle deltagere. Det betyr at målinger for resultater etter et år vil være de som var inne et år tidligere. Tallene bygger på samme måleperioder hvert år for å kunne sammenlikne resultat.*

# Arbeidsrettet rehabilitering for mennesker med sammensatte lidelser som står utenfor arbeidslivet.

Dette er et tilbud til mennesker med psykiske og fysiske plager som gjør at de ikke er i arbeid eller skole. Henvisninger kommer fra NAV, Sykehuset Telemark HF og fastleger. I dette tilbudet bruker vi Frisk Bris Bamble KF. Det er et kommunalt foretak som ledes av et eget styre. Foretaket leverer tiltaksplasser til NAV. Tiltaket som foretaket leverer heter AFT (arbeidsforberedende trening).

Gjennom et svært godt samarbeid med NAV Bamble klarer vi å hjelpe mange som står utenfor inn i arbeidslivet. Mange som får hjelp fra Frisk Bris kombinerer etter deltagelse på Frisk Bris ytelser fra NAV kombinert med ordinær jobb. Uansett sykdom og utfordringer så er det viktig for samfunnet at folk får anledning til å bidra i arbeidslivet. I fjor fikk 78 % av de som ble skrevet ut av Frisk Bris ordinær jobb eller har klart å starte i utdanning. Det har dessverre vært en økt pågang som har gjort at ventelistene på å få hjelp har blitt lengre.

|  |  |  |  |  |
| --- | --- | --- | --- | --- |
| **År** | **2023** | **2022** | **2021** | **2020** |
| **Antall personer** | **48** | **38** | **33** | **32** |
|  | 78 % har gått til ordinær jobb eller utdanning | 68 % har gått til ordinær jobb eller utdanning | 70 % har gått til ordinær jobb eller utdanning | 61 % har gått til ordinær jobb eller skole |

## IPS-prosjektet (Individuell jobbstøtte)IPS sikrer at mennesker med moderate og alvorlige psykiske helseproblemer kan få hjelp til å komme i ordinært lønnet arbeid. Metoden baserer seg på 8 prinsipper som må følges. Hovedprinsippet er at man ikke trenger å gå gjennom behandling og tiltak for å bli klar til å ta en ordinær jobb. Gjennom IPS har vi erfart at det handler om riktig støtte til å klare å få og beholde arbeid til tross for alvorlige psykiske helseplager.

## Frisk Bris og NAV Bamble har bygget denne tjenesten opp med prosjektmidler siden 2018. I 2023 har Frisk Bris brukt av sitt disposisjonsfond for å opprettholde tilbudet, mens vi jobber med mer varig finansiering. Tall viser at tjenesten fører til at mennesker som har stått langt utenfor arbeidslivet opplever høyere livskvalitet og klarer å stå i ordinært arbeid gjennom metoden. Da vi enda ikke har funnet en finansieringsløsning vil vi redusere tilbudet i 2024, men Frisk Bris vil fortsatt ha en 50 % ressurs på IPS som sikrer at vi fortsatt har kompetanse og tilbudet i Bamble.

|  |  |  |  |  |
| --- | --- | --- | --- | --- |
| **År** | **2023** | **2022** | **2021** | **2020** |
| **Antall** | **21** | **36** | **29** | **19** |
|  | 58 % har gått til ordinær jobb eller skole.  | 50 % har gått til ordinær jobb eller skole | 35 % har gått til ordinær jobb eller skole | 37 % av har gått til ordinær jobb eller skole  |

# Frisk Bris Ungdom

Frisk Bris har siden 2009 jobbet med ungdom som står utenfor skole- og arbeidsliv. Tall fra tidligere år viser at mange av ungdommene som får bistand fra Frisk Bris ungdom klarer seg godt i skole og arbeidsliv. En av utfordringene har vært at det har vært for tilfeldig hvem som har fått tilbudet om hjelp og en del av tiltakene har vært for dårlig forankret på tvers i organisasjonen Bamble kommune. Vestfold og Telemark fylkeskommune har anerkjent modellen Frisk Bris bruker for å hjelpe ungdom gjennom å gi et fireårig tilskudd som skal brukes til å implementere modellen på tvers av enheter i Bamble kommune.

I 2023 har vi hatt to ulike tilbud:

**Tilbud til de mellom 16 – 30 som står helt utenfor skole/arbeidsliv:**

Frisk Bris bruker de ulike tilbudene på Frisk Bris og Talenthuset for å sikre tett individuell oppfølging hvor ungdommen selv er med og bestemmer de ulike mål og delmål på sin vei. Resultatene fra 2023 viser at tett individuell oppfølging fører til at unge klarer å finne tilhørighet i skole- og arbeid.

|  |  |  |  |
| --- | --- | --- | --- |
| **År** | **2023** | **2022** | **2021** |
| Antall nye | 30 | 11 | 33 |
|  | 80% er avsluttet til skole eller jobb. 20% er avsluttet til annet (flyttet til annen kommune, overført til annet tiltak, ufør, gravid) | 75% er avsluttet til skole eller jobb.25% er avsluttet til annen forpliktende aktivitet.  | 65 % er avsluttet til skole eller jobb. 23 % er startet i annen behandling.12 % valgte å avslutte oppfølging.  |

## Skolelos-prosjektet

Bamble kommune har fått prosjektmidler til å følge opp barn og ungdom på grunnskole og videregående skole som har høyt fravær og strever med å gå på skole. LOSen sin jobb er å sammen med barnet definere mål og sikre at de barnet ønsker skal være med og hjelpe drar samme vei.

|  |  |  |  |
| --- | --- | --- | --- |
| År | 2023 | 2022 | 2021 |
| Antall elever  | 15 | 10 | 7 |
|  | 10 av 15 klarer å følge undervisning5 av 15 har lav skoledeltagelse, men mer enn før tiltaket startet. Men har en større tilknytning til skolen enn før tiltaket startet. | 5 av 10 klarer å delta mer på skole enn før oppfølging.1 har fått jobb4 følges opp for å starte ordinær skole til høsten 2023 | 2 av 7 er skrevet ut da de klarer å følge 100 % skolegang.2 av 7 har vært mer på skole enn de før de fikk oppfølging via prosjektet.2 har søkt opptak til skole høsten 2022 og følges opp for å klare dette. 1 er skrevet ut da eleven ikke ønsket videre oppfølging. |

Som beskrevet i innledningen så er det for tilfeldig hvem som får tilbud om Frisk Bris ungdom. Dette er årsaken til at Frisk Bris sammen med Oppvekst i Bamble kommune har gått sammen om en søknad knyttet til nettverksråd. Dersom vi lykkes med dette arbeidet så håper og tror vi at Bamble kommune vil klare å jobbe mer effektivt på tvers av organisasjonsledd med barnets/den unges behov i sentrum.

Talenthuset i Bamble

Frisk Bris og NAV Bamble driver Talenthuset i Bamble. I 2023 har Frisk Bris og Talenthuset flyttet sammen på Knutepunktet. Det har ført til at vi i større grad evner å bruke kompetanse fra Frisk Bris og NAV på tvers til beste for de unge. I 2023 var det mellom 30-40 ungdommer som brukte Talenthuset. Innholdet på Talenthuset er individuell oppfølging knyttet til arbeid/skole, friluftsliv, nettverksgrupper, trening og samtaler. Frisk Bris og NAV jobber for at flere unge vil bruke Talenthuset for å komme videre i livene sine.

# Frisklivssentralen

På Frisklivssentralen tilbyr vi hjelp til mennesker som ønsker å endre livsstil og få mer overskudd i hverdagen gjennom fysisk aktivitet, røykesluttveiledning, kostholdsveiledning, søvnkurs og bevisstgjøringsprogram. Henvisninger kommer fra lege, kommunale avdelinger bedrifter, NAV og mennesker som selv tar kontakt uten henvisning.

I 2023 så har vi jobbet tett sammen med avdeling for psykisk helse og avhengighet for å kombinere frisklivssentralen og tilbud knyttet til psykisk helse. Dette i tillegg til å ha flyttet mer sentralt på Knutepunktet har ført til en stor økning i antall henvisninger.

Resultatene for sentralen er gode sammenliknet med andre sentraler i Norge, men vi ser at andelen som avbryter oppfølging er for høyt. Vi vil jobbe med bedre rutiner for kartlegging og evaluering i 2024 for å sikre at flere klarer å fullføre oppfølgingen.

|  |  |  |  |  |
| --- | --- | --- | --- | --- |
| **År** | **2023** | **2022** | **2021** | **2020** |
| **Antall** | **160** | **117** | **126** | **84** |
|  | 52 av 56 som fullførte Frisklivsresept nådde sine mål57 er enda aktive på Frisklivssentralen30 % av innsøkte har avbrutt oppfølging | 45 av 47 som fullførte Frisklivsresept oppnådde sine mål48 er enda aktive på Frisklivssentralen19 % av innsøkte har avbrutt oppfølging | 42 av 45 som fullførte Frisklivsresept oppnådde sine mål.46 er enda aktive på Frisklivssentralen35 har avbrutt oppfølging  | Grunnet pandemien ble tallgrunnlaget for tynt til å vurdere resultater.  |

Denne rapporten er ment som en kort oversikt som viser nøkkeltall og resultater fra virksomheten. Frisk Bris Bamble KF har i tillegg årsmelding som beskriver aktiviteten i foretaket.

Vi ser frem mot å videreutvikle våre tjenester sammen med andre i 2024.